Хөкүмәт тарафынан да йылдан-йыл ветерандарға ҡәҙер-хөрмәт арта бара. Быйыл юбилей булғас, айырыуса тырышырҙар инде. Хоҙай насип итһә, ул тантанаға ла барылыр. Етенсе май көнөнә мәктәпкә саҡырылған. Мансур ейәне уҡыған класта ветерандар менән осрашыу була. Ундай сараларға Хәким ҡарт күп йөрөнө. Балаларҙың ниндәй һорау биререн дә белеп бөткән. Ә был юлы ейәне алдан һорау биреп, әҙерләнеп килергә ҡушып китте бит. «Еңеү көнөн ҡайҙа ҡаршыланың?» Еңеү көнөндә ул ялан госпиталендә ята ине. Һуғыш тамамланыуға бара. Дошман сигенә. Ә шулай ҙа һәр сик, һәр бер бәләкәй урын өсөн аяуһыҙ ҡаршылыҡ күрһәтә. Ошондай ҡаты бәрелештәрҙең береһендә Хәким яраланды. Эргәһендә генә төшөп ярылған снаряд уны күккә сөйөп, ергә атып бәрҙе. Шул мәлдә күкрәк ситлеген һәм бот итен үткер бысаҡ яндырып үткәндәй булды. Ул упҡынға осто. Хәким госпиталдә аңына килде. Күҙҙәрен саҡ асып, үҙенең үлеме-тереме икәнлегенә төшөнә алмай ятҡан һалдатҡа Еңеү хәбәрен ишеттерҙеләр. Ул мәлдәге кисерештәрҙе һөйләп аңлатырлыҡ түгел. Бер яҡтан – оло шатлыҡ, икенсе яҡтан – үҙәккә үтеп әрнегән яралар. Еңеү шатлығы көслөрәк ине. Телгеләнгән тәндең һыҙлауы артҡа күсте. Өс ай тигәндә аяҡҡа баҫып, тыуған тупрағына Еңеүсе булып ҡайтты Хәким. Был Ҙур Еңеүҙә уның да өлөшө бар. Шуға күрә Еңеү көнө яҡынлаша башлаһа, ул эске тулҡынланыу һәм шул уҡ ваҡытта сикһеҙ ғорурлыҡ кисерә.